สมาคมบล.ตื่นคุมDWประกาศเตือนรายวัน
สมาคม บล.คุมเข้ม DW ประกาศเกณฑ์แคชบาลานซ์ทุกวันทันเหตุการณ์ ตัวไหนร้อนไม่เลิกขยายเวลาออกอีก
9 ก.พ. 2554

สมาคม บล.คุมเข้ม DW ประกาศเกณฑ์แคชบาลานซ์ทุกวันทันเหตุการณ์ ตัวไหนร้อนไม่เลิกขยายเวลาออกอีก
นางภัทธีรา ดิลกรุ่งธีระภพ กรรมการผู้จัดการ บริษัทหลักทรัพย์ (บล.) ดีบีเอส วิคเคอร์ส ในฐานะนายกสมาคมบริษัทหลักทรัพย์ เปิดเผยว่า สมาคมได้ออกประกาศหลักทรัพย์ที่ต้องวางเงินสดเต็มจำนวนก่อนซื้อ เริ่มตั้งแต่ต้นปี 2554 กำหนดใช้เฉพาะใบสำคัญแสดงสิทธิอนุพันธ์อ้างอิงหุ้นสามัญ (DW) เพื่อเป็นแนวทางให้บริษัทหลักทรัพย์ซึ่งเป็นสมาชิกปฏิบัติ หากสมาชิกรายใดไม่ปฏิบัติตาม เบื้องต้นสมาคมไม่ได้ออกบทลงโทษ แต่หากเกิดความเสี่ยงขึ้นจะเกิดผลเสียกับสมาชิก
“การที่สมาคมออกกฎเกณฑ์ DW คุมสมาชิก เป็นการเตรียมพร้อมไว้ก่อนเดินทางไปถึงการกำกับดูแลตนเอง (SRO) คิดว่าสมาชิกทุกรายให้ความร่วมมือปฏิบัติตาม และเป็นผลดีกับโบรกเกอร์ทุกรายที่ปฏิบัติตาม” นายกสมาคมฯ กล่าว
อย่างไรก็ตาม อนาคตหากสมาคมเป็น SRO เต็มตัว จะมีอำนาจการตรวจสอบเพิ่มขึ้นในการขยายการตรวจสอบหลักทรัพย์ประเภทอื่นนอกเหนือจาก DW 
สำหรับระยะเวลากำหนดเกณฑ์แคชบาลานซ์ของ DW เพียง 5 วันทำการ สั้นกว่าเกณฑ์ของตลาดหลักทรัพย์ เนื่องจากอายุ DW สั้นกว่าหุ้น และมีความเสี่ยงมากกว่า 
“สมาคมจะปรับกฎเกณฑ์ที่ออกเป็นระยะ เพื่อให้เหมาะสมกับ DW ซึ่งการดูแล DW กับหุ้นสามัญไม่เหมือนกัน เพราะอายุ DW สั้นกว่า” นายกสมาคมฯ กล่าว 
ทั้งนี้ สมาคมได้ออกประกาศ DW ต้องวางเงินสดเต็มจำนวนก่อนซื้อคือ TRUE 13 CA และ IVL 13 CB ตั้งแต่วันที่ 7–11 ก.พ. ล่าสุด IVL 13 CB ขยายออกไปถึงวันที่ 15 ก.พ.นี้
นายจงรัก ระรวยทรง เลขาธิการสมาคม บล. กล่าวเพิ่มเติมว่า สมาคมออกประกาศ DW ทุกวันทำการ เพื่อให้ทันกับเหตุการณ์ โดยมีระยะเวลา 5 วันทำการ แต่หาก DW ตัวไหนยังร้อนแรงก็ขยายเวลาออกไปเรื่อยๆ จนกว่าจะลดแรงเก็งกำไรได้ เช่น IVL 13 CB 
“ประกาศที่เริ่มออกมาเมื่อวันศุกร์ 4 ก.พ. และประกาศทุกวันต่อเนื่อง จะพิสูจน์ใช้ได้ผลกับ DW หรือไม่ ขอดูระยะหนึ่ง หากไม่เหมาะสมคงมีการทบทวน” 
นายจงรัก กล่าวว่า เกณฑ์ที่ออกมาต่างจากเกณฑ์ตลาด โดยสมาคมใช้ 2 เกณฑ์คือ เทิร์นโอเวอร์สะสม 5 วัน ย้อนหลังมากกว่า 200% และความผันผวนมากกว่า 100%